Vlak 3-afsonderingsregulasies dalk binnekort gewysig(Foto: pixabay) Die kabinet oorweeg tans ŉ stel wysigings aan die vlak 3-afsonderingsregulasies. Geen besonderhede oor dié wysigings is bekend nie, behalwe dat die kabinet inligting van ministeriële gesondheidsadviseurs ontvang het oor die koronaviruspandemie. Dié inligting is Donderdag deur die kabinet in ŉ verklaring uitgereik. Luidens die verklaring het die nasionale koronavirus bevelsraad ŉ aantal voorstelle gemaak met betrekking tot ŉ “verbeterde risiko-aanpassing” vir vlak 3 van afsondering. Die voorstelle is gemaak met insette van verskeie rolspelers, insluitend die nasionale gesamentlike operasionele en intelligensiestruktuur (Natjoints), wat die polisie en militêre strukture insluit. “Die kabinet gaan egter nog nie ŉ besluit oor die voorgestelde wysigings neem voordat ons nie ŉ volledige gesondheidsverslag ontvang het nie,” lui die kabinet se verklaring. Die land het op 1 Junie na vlak 3 van afsondering beweeg, maar pres. Cyril Ramaphosa het dit duidelik gemaak dat dele van die land weer terug na vlak 4 of selfs vlak 5 van afsondering kan beweeg of dat die regering regulasies kan aanpas, indien nodig. Onsekerheid het vroeër die week ontstaan toe ŉ gerug die rondte begin doen dat die verbod op die koop en verkoop van drank weer ingestel gaan word. Die regering het ontken dat so ŉ besluit geneem is.